SET ปิดเช้าร่วง 11 จุด เซ่นปัจจัย “โควิด” กดดัน นลท.แห่ขายหุ้น Domestic
SET ปิดเช้าร่วง 11 จุด หลังเผชิญแรงขายหุ้น Domestic รับปัจจัยถ่วง “โควิด” ระบาดหนักในปท.ต่อเนื่อง โบรกมองตลาดภาคบ่ายแกว่งไซด์เวย์ แนวรับ 1,570 จุด ส่วนแนวต้าน 1,600 จุด
2 ก.ค. 2564

นายวีระวัฒน์ วิโรจน์โภคา ผู้อำนวยการฝ่ายวิเคราะห์หลักทรัพย์ บล.ฟินันเซีย ไซรัส กล่าวว่า ตลาดหุ้นไทยเช้านี้แกว่งไซด์เวย์ อิงทางลง รับปัจจัยถ่วงจากจำนวนผู้ติดเชื้อไวรัสโควิด-19 ในประเทศที่มีกว่า 6 พันรายในวันนี้ ซึ่งทำจุดสูงสุดใหม่ ทำให้ตลาดฯเผชิญแรงขายจากหุ้นพวก Domestic อีกทั้งนักลงทุนบางส่วนก็ไม่อยากจะถือหุ้นข้ามสัปดาห์ อย่างไรก็ดี ราคาน้ำมันดิบที่ปรับตัวขึ้นก็ทำให้หุ้นในกลุ่มพลังงานยังเคลื่อนไหวในแดนบวกได้บ้าง
ทั้งนี้ ตลาดในภูมิภาคเอเชียเช้านี้ก็แกว่งไซด์เวย์ เนื่องจากตลาดฯยังไม่มีปัจจัยหนุนใหม่เข้ามา ขณะเดียวกันต่างก็รอดูผลการประชุมกลุ่มโอเปกในวันนี้ หลังจากที่ได้มีการเลื่อนประชุมจากวานนี้ และรอดูตัวเลขการจ้างงานนอกภาคเกษตรของสหรัฐฯที่จะออกมาในวันนี้ด้วย
แนวโน้มการลงทุนในช่วงบ่ายนี้ นายวีระวัฒน์ กล่าวว่า ตลาดฯคงจะยังแกว่งไซด์เวย์ โดยมีแนวรับ 1,570 จุด ส่วนแนวต้าน 1,600 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
BANPU มูลค่าการซื้อขาย 4,500.30 ล้านบาท ปิดที่ 13.60 บาท เพิ่มขึ้น 0.30 บาท
PTT มูลค่าการซื้อขาย 2,717.91 ล้านบาท ปิดที่ 38.75 บาท ลดลง 0.25 บาท
KBANK มูลค่าการซื้อขาย 1,528.29 ล้านบาท ปิดที่ 121.00 บาท ลดลง 1.00 บาท
GUNKUL มูลค่าการซื้อขาย 1,483.97 ล้านบาท ปิดที่ 4.82 บาท ลดลง 0.12 บาท
PTTGC มูลค่าการซื้อขาย 853.99 ล้านบาท ปิดที่ 60.00 บาท เพิ่มขึ้น 0.75 บาท